Norges Bank øker kronesalget: – Ikke den beste nyheten
Kronesalget øker for tredje måned på rad til 1,4 milliarder. Kronen svekker seg, men etter nyttår kan det gå motsatt vei, tror Nordea-strateg. Norges Bank øker kronesalget med 200 millioner til 1,4 milliarder kroner per dag i november, ifølge en melding fra banken. Det er det høyeste beløpet siden mai. På forhånd var det ventet at kronekjøpene skulle holdes uendret på 1,2 milliarder.  Kronen svekker seg rundt 2–3 øre mot euro rett etter nyheten. – Psykologisk sett er ikke dette den beste nyheten for kronekursen, sier seniorstrateg Dane Cekov i Nordea Markets til E24. Han understreker imidlertid at det har mindre å si for kronestrømmene, da salget oppveies av oljeselskapenes kronekjøp til skatt over tid.  Venter kraftig kutt  Kronesalget (vekslingen) skjer for å overføre valuta til Oljefondet, som investerer i utlandet. Det må ikke forveksles med valutaintervensjon, som betyr at sentralbanken selger eller kjøper kroner for å påvirke kronekursen. Kronesalget økte til 1,9 milliarder per dag i februar, men har siden blitt redusert. De to siste månedene har de derimot blitt økt forsiktig. Nordea-strategen venter at kronesalget holdes på 1,4 milliarder per dag i desember, før det kuttes kraftig fra januar. Basert på oljeskattberegningene i statsbudsjettet ser han for seg et snitt på 700 millioner per dag neste år, en halvering fra dagens nivå. – Isolert sett tror jeg det vil være bedre fra et psykologisk perspektiv, fordi det fortsatt er noen som misforstår dette i utlandet, sier Cekov. – Kronestrømsmessig kan det også være litt mer positivt, for kronesalget i år har i perioder vært høyere enn kronekjøpene, blant annet fordi det er basert på høyere oljeskatt fra i fjor. Selv om kronekjøp og -salg over tid balanseres, kan sentralbankens salg likevel påvirke kronekursen, både på grunn av størrelsen og fordi vekslingene ikke nødvendigvis skjer samtidig. – Neste år koker alt ned til hva som skjer i det internasjonale makrobildet. Nå er det ikke positivt for små valutaer som kronen, sier Cekov videre. Han viser til at hvis den internasjonale økonomien snur, inflasjonen dempes og de store sentralbankene kutter renten, så kan det være gode nyheter for kronen. – Vi ser at det er ekstremt høy usikkerhet, og det styrker dollar og euro. Vi tror det vil svinge mye i kronemarkedet neste år også. Nordea anslår at euroen skal koste rundt 11.50 norske kroner ut året, men Cekov blir ikke overrasket hvis den i perioder svinger mellom 11.20 og over 12. Svinger mye Kronen har svingt en god del i år, men er nå rundt 15 prosent svakere mot euro enn på samme tid i fjor. Det betyr at det koster oss mer å handle fra, eller reise i, landene som bruker euro. Til gjengjeld blir det lettere å selge norske varer til utlandet. Norges Bank kjøpte i flere år kroner på vegne av staten, slik at oljeinntekter i utenlandsk valuta kunne brukes over statsbudsjettet. Men fra april i fjor snudde situasjonen, da kronestrømmene overgikk beløpet som skulle inn i statsbudsjettet. Betydelige kronesummer fra oljeselskapenes skatteinnbetalinger selges nå hver dag. Norges Bank har som regel forsøkt å jevne ut kronetransaksjonene utover i året, for å unngå unødig uro i valutamarkedet. Det siste året har det imidlertid vært uvanlig store endringer. 
Norges Bank øker kronesalget for tredje måned på rad, til 1,4 milliarder kroner per dag. Seniorstrateg Dane Cekov i Nordea Markets antyder at selv om dette kan svekke kronekursen på kort sikt, oppveies salget av oljeselskapenes kronekjøp.  Kronesalg skjer for å overføre valuta til Oljefondet, som investerer i utlandet. Fra 2024 tror Nordea-strategen at kronesalget vil bli halvert fra dagens nivå, til et snitt på 700 millioner per dag. Cekov mener dette kan være mer positivt psykologisk sett, spesielt for utenlandske aktører som kan misforstå kronekursen. Euroen forventes å ligge på rundt 11,50 norske kroner ut året, men Cekov antyder at det kan svinge mye. Kronen nå rundt 15 prosent svakere mot euro enn på samme tid i fjor.